Document ID: 32012R0065

KOMISIJOS REGLAMENTAS (ES) Nr. 65/2012
2012 m. sausio 24 d.
kuriuo įgyvendinamos Europos Parlamento ir Tarybos reglamento (EB) Nr. 661/2009 nuostatos dėl pavarų perjungimo indikatorių ir iš dalies keičiama Europos Parlamento ir Tarybos direktyva 2007/46/EB
(Tekstas svarbus EEE)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2009 m. liepos 13 d. Europos Parlamento ir Tarybos reglamentą (EB) Nr. 661/2009 dėl variklinių transporto priemonių, jų priekabų ir joms skirtų sistemų, sudėtinių dalių bei atskirų techninių mazgų tipo patvirtinimo, atsižvelgiant į jų bendrąją saugą, reikalavimų (1), ypač į jo 14 straipsnio 1 dalies a punktą,
kadangi:
(1)
Reglamentu (EB) Nr. 661/2009 reikalaujama, kad pavarų perjungimo indikatoriai (PPI) būtų įrengti visose M1 kategorijos transporto priemonėse, kuriose sumontuota rankinė pavarų dėžė ir kurių atskaitos masė neviršija 2 610 kg, ir transporto priemonėse, kurių patvirtinimo išplėtimas suteiktas vadovaujantis Reglamento (EB) Nr. 715/2007 dėl variklinių transporto priemonių tipo patvirtinimo atsižvelgiant į išmetamųjų teršalų kiekį iš lengvųjų keleivinių ir komercinių transporto priemonių (Euro 5 ir Euro 6) ir dėl transporto priemonių remonto ir priežiūros informacijos prieigos (2) 2 straipsnio 2 dalimi;
(2)
Reglamentu (EB) Nr. 661/2009 reikalaujama, kad su jo nuostatomis susiję techniniai pavarų perjungimo indikatorių reikalavimai būtų nustatyti įgyvendinimo teisės aktais. Šiuo metu būtina apibrėžti tokiam pavarų perjungimo indikatorių tipo tvirtinimui taikomas specialias procedūras, bandymus ir reikalavimus;
(3)
todėl Direktyva 2007/46/EB, nustatanti motorinių transporto priemonių ir jų priekabų bei tokioms transporto priemonėms skirtų sistemų, sudėtinių dalių ir atskirų techninių mazgų patvirtinimo pagrindus (Pagrindų direktyva) (3), turėtų būti atitinkamai iš dalies pakeista;
(4)
šiame reglamente numatytos priemonės atitinka Motorinių transporto priemonių techninio komiteto nuomonę,
PRIĖMĖ ŠĮ REGLAMENTĄ:
1 straipsnis
Taikymo sritis
Šis reglamentas taikomas M1 kategorijos transporto priemonėms, kurios atitinka šiuos reikalavimus:
-
jose sumontuotos rankinės pavarų dėžės,
-
jų atskaitos masė neviršija 2 610 kg arba jų patvirtinimo išplėtimas suteiktas vadovaujantis Reglamento (EB) Nr. 715/2007 2 straipsnio 2 dalimi.
Šis reglamentas netaikomas transporto priemonėms, skirtoms specialioms socialinėms reikmėms tenkinti, kaip apibrėžta Reglamento (EB) Nr. 715/2007 3 straipsnio 2 dalies c punkte.
2 straipsnis
Apibrėžtys
Be Reglamente (EB) Nr. 661/2009 pateiktų apibrėžčių, šiame reglamente taip pat taikomos šios apibrėžtys:
1. transporto priemonės tipas atsižvelgiant į pavarų perjungimo indikatorius- grupei priskiriamos transporto priemonės, kurių nesiskiria PPI veikimo charakteristikos ir pavarų perjungimo indikatorių loginės funkcijos, naudojamos pavaros perjungimo momentui nurodyti. Nebaigtinis įvairių loginių funkcijų pavyzdžių sąrašas:
2. PPI veikimo charakteristikos- naudojamų parametrų, pavyzdžiui, variklio greičio, galios poreikio, sukimo momento ir jų pokyčio per tam tikrą laiko tarpą, pagal kuriuos nustatomas PPI signalas ir PPI signalų funkcinė priklausomybė nuo šių parametrų, rinkinys;
3. transporto priemonės valdymas- transporto priemonės būsena, kai gali būti perjungiamos bent dvi priekinės pavaros;
4. rankinis valdymas- transporto priemonės valdymas, kai visas arba kai kurias pavaras visada tiesiogiai perjungia vairuotojas;
5. pro išmetamąjį vamzdį išmetami teršalai- pro išmetamąjį vamzdį išmetami teršalai, apibrėžti Reglamento (EB) Nr. 715/2007 3 straipsnio 6 dalyje.
3 straipsnis
Rankinės pavarų dėžės vertinimas
Siekiant įvertinti, ar pavarų dėžė atitinka Reglamento (EB) Nr. 661/2009 3 straipsnio 16 dalyje pateiktą apibrėžtį, pavarų dėžė su bent vienu rankiniu valdymo įtaisu, atitinkančiu šio reglamento 2 straipsnio 4 dalyje pateiktą apibrėžtį, laikoma rankine pavarų dėže. Atliekant minėtą vertinimą, neatsižvelgiama į automatinį pavarų perjungimą, kuriuo siekiama ne užtikrinti optimalų transporto priemonės veikimą, bet reaguoti į ekstremalias sąlygas, norint apsaugoti variklį nuo perkaitimo arba jo išvengti.
4 straipsnis
EB tipo patvirtinimas
1. Gamintojai užtikrina, kad rinkai pateikiamose transporto priemonėse, kurioms taikomas Reglamento (EB) Nr. 661/2009 11 straipsnis, būtų įrengti šio reglamento I priede nustatytus reikalavimus atitinkantys PPI.
2. Siekdami gauti Reglamento (EB) Nr. 661/2009 11 straipsnyje nurodytų transporto priemonių EB tipo patvirtinimą, gamintojai privalo:
a)
parengti ir tipo patvirtinimo institucijai pateikti šio reglamento II priedo 1 dalyje pateikto pavyzdžio informacinį dokumentą;
b)
tipo patvirtinimo institucijai pateikti deklaraciją, kurioje nurodoma, kad, remiantis gamintojo atliktu vertinimu, transporto priemonė atitinka šiame reglamente nustatytus reikalavimus;
c)
tipo patvirtinimo institucijai pateikti šio reglamento II priedo 2 dalyje nustatyto pavyzdžio sertifikatą;
d)
arba
i)
tipo patvirtinimo institucijai pateikti informaciją apie PPI pavarų perjungimo momentus, nustatytus analizės būdu, kaip numatyta I priedo 4.1 punkto paskutinėje pastraipoje, arba
ii)
tipo patvirtinimo bandymus atliekančiai technikos tarnybai pateikti tvirtinamo tipo transporto priemonę atitinkančią transporto priemonę, kad būtų galima atlikti I priedo 4 dalyje aprašytą bandymą.
3. Remdamasi pagal 2 dalies a, b ir c punktus gamintojo pateiktais dokumentais ir 2 dalies d punkte nurodytų tipo patvirtinimo bandymų rezultatais, tipo patvirtinimo institucija įvertina atitiktį šio reglamento I priedo reikalavimams.
Šio reglamento II priedo 3 dalyje pateikto pavyzdžio EB tipo patvirtinimo sertifikatą, skirtą Reglamento (EB) Nr. 661/2009 11 straipsnyje nurodytoms transporto priemonėms, ji išduoda tik tuo atveju, jeigu nustatoma minėta atitiktis.
5 straipsnis
Teisės aktų poveikio stebėsena
Siekdami atlikti šio reglamento poveikio stebėseną ir įvertinti, ar būtini tolesni patobulinimai, gamintojai ir tipo patvirtinimo institucijos, paprašius Komisijai, pateikia II priede nustatytą informaciją. Komisija ir jos atstovai šią informaciją tvarko konfidencialiai.
6 straipsnis
Direktyvos 2007/46/EB pakeitimai
Direktyvos 2007/46/EB I, III, IV, VI ir XI priedai iš dalies keičiami pagal šio reglamento III priedą.
7 straipsnis
Įsigaliojimas
Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2012 m. sausio 24 d.

Labels: 7
8
1